שחר פאר

ביוגרפיה

פאר נולדה בירושלים, לעליזה ולדב פאר שעלה מדרום אפריקה, לימים מנכ"ל חברת התוכנה בבילון. זמן קצר לאחר לידתה עברה משפחתה עמה ליישוב מכבים.
בין השנים 2005 ל-2007, שילבה פאר את קריירת הטניס שלה עם שירותה בצה"ל. כחיילת על תקן "ספורטאית מצטיינת", שירתה פאר בקריה, כאשר שהתה בישראל, בין הטורנירים השונים בהם שיחקה מחוץ למדינה.
בשנת 2010 נבחרה פאר להוביל את מצעד החיים באושוויץ. סבתה ניצולת השואה, יוליאנה אקשטיין, הצטרפה אליה אז יחד עם אמה עליזה. ב-2014 זכתה פאר בכבוד להדליק משואה בטקס יום העצמאות ה-66 למדינת ישראל.

קריירה

בגיל שש הצטרפה לאחיה ואחותה לשעורי טניס. כך עוד כילדה פאר זכתה בטורניר הטניס הבינלאומי ברעננה ובמקום השני באליפות ישראל לנשים.
בשנת 2001 זכתה פאר באליפות ישראל לנשים ובטורניר ה'אורנג' בול', והיא בת 14 בלבד. בשנת 2002 היא דורגה במקום ה-832 בדירוג העולמי. בשנת 2003 היא זכתה שוב באליפות ישראל לנשים, כמעט והפסיקה להתחרות בסבב הנערות והתחילה באופן מועט לשחק בתחרויות בדרג נמוך (תחרויות ITF). את השנה היא סיימה במקום ה-709 בעולם ודורגה במקום השלישי בעולם לנערות. בשנת 2004 היא זכתה בתואר אליפות אוסטרליה הפתוחה לנערות לאחר שגברה על ניקול ואידיסובה הצ'כית. בסוף אותה שנה, בהגיעה לגיל 17, סיימה במקום ה-183 בדירוג העולמי לנשים.

2005

משנת 2005, (למעט הפסקה קצרה בתחילת 2014), פאר מדורגת ראשונה בישראל בקרב הטניסאיות. באותה השנה היא הספיקה להגיע לסיבוב השלישי באליפות צרפת הפתוחה, לסיבוב השני בטורניר וימבלדון, לשלב רבע הגמר בטורניר הזוגות בווימבלדון עם ורה דושבינה ולסיבוב השלישי באליפות ארצות הברית הפתוחה. פאר התגייסה לצה"ל באוקטובר אותה שנה וזכתה למעמד של "ספורטאית מצטיינת". בסוף אותה שנה היא גם טיפסה למקום ה־45 בדירוג העולמי לנשים.

2006

בינואר 2006 העפילה פאר לראשונה לשלב חצי הגמר בטורניר קנברה מסבב ה-WTA. ב־30 בינואר הפכה לשחקנית הישראלית המובילה בעולם, כשהיא ניצבת במקום ה־43 בדירוג העולמי, כחמישה שלבים מעל אנה סמשנובה.
ב־12 בפברואר 2006 זכתה פאר לראשונה בטורניר מסבב ה-WTA בפטאיה, תאילנד, ובעקבות ההישג הגיעה למקום ה-36. כשלושה חודשים לאחר מכן, ב-14 במאי, זכתה בטורניר נוסף מהסבב בפראג, צ'כיה, שבו זכתה גם בתואר הזוגות יחד עם מריון ברטולי. ב-27 במאי, כשבועיים לאחר זכייתה בטורניר פראג, היא זכתה להישג הגדול ביותר שלה עד אז, כאשר ניצחה את אנסטסיה מיסקינה (12 בעולם) בגמר טורניר גביע איסטנבול, הטורניר הגדול ביותר שבו זכתה (Tier III - דירוג 3).
בעקבות הזכייה באיסטנבול, היא עלתה למקום ה-26 בדירוג היחידות ולמקום ה-44 בזוגות.
באליפות צרפת הפתוחה שנערכה ביוני 2006, שבה הייתה מדורגת במקום ה-31, הגיעה פאר לשלב שמינית הגמר, לאחר שגברה על ילנה דמנטייבה (6 בטורניר ו-8 בעולם). בכך השיגה ניצחון ראשון על שחקנית בעשירייה הראשונה, והישוותה את הישגיה של אנה סמשנובה בשנים 1995 ו-1998. היא נעצרה בשלב זה לאחר שהפסידה נגד מרטינה הינגיס שדורגה במקום ה-12 בטורניר. גם בטורניר הזוגות הגיעה לשמינית הגמר. בעקבות הצלחתה בטורניר הגיעה למקום ה-24 בדירוג היחידות ולמקום ה-39 בזוגות.
ב-28 באוגוסט 2006 עלתה פאר למקום ה-21 בעולם, ובאליפות ארצות הברית הפתוחה, שנערכה מיד אחר כך, הגיעה לשלב שמינית הגמר, שם הפסידה 1–6, 6-0 לז'וסטין הנין מבלגיה (שנייה בעולם). ב-11 בספטמבר 2006 היא דורגה במקום ה-30 בזוגות. את עונת 2006 היא סיימה במקום ה-20 בעולם. בדירוג שהתפרסם בסוף שנת 2006 מוקמה פאר במקום ה-18.

2007

פאר פתחה את השנה באוסטרליה בהעפלה לשלב חצי הגמר בטורניר גולד קואסט, ולשלב רבע הגמר בטורניר סידני לאחר ניצחון על פטי שניידר (9 בעולם).
ב-21 בינואר ניצחה פאר בשמינית גמר אליפות אוסטרליה הפתוחה את סבטלנה קוזנצובה (שלישית בטורניר ורביעית בעולם), ובכך עלתה לראשונה בקריירה שלה לשלב רבע הגמר בטורניר "גרנד סלאם" והפכה לישראלית הראשונה מבין הנשים והשלישית מישראל שמגיעה למעמד זה, (לאחר עמוס מנסדורף ב-1992 ושלמה גליקשטיין). במשחק רבע הגמר נגד סרינה ויליאמס (81 בעולם), היא הפסידה במשחק צמוד לאחר שהייתה רחוקה משחקון אחד מעלייה לחצי גמר אליפות אוסטרליה הפתוחה. בעקבות הטורניר עלתה פאר להישג השיא שלה והגיעה למקום ה-15 בעולם.
ב-18 בפברואר הגיעה פאר עד לגמר טורניר ממפיס לראשונה בקריירה שלה. בגמר הפסידה לוונוס ויליאמס, הפסד שקטע מאזן של 3 ניצחונות מ-3 משחקי גמר מסבב ה-WTA.
במרץ, הצליחה פאר להגיע לרבע גמר הטורניר היוקרתי אינדיאן וולס מאסטרס (דרג 1), שבו הפסידה לדניאלה האנטוקובה מסלובקיה לאחר ניצחונות על לוציה שפרובה ואנה צקבטדזה. עוד במרץ העפילה לראשונה לחצי גמר של טורניר בדרגה 1 (טורניר מיאמי) לאחר שניצחה בשמינית הגמר את סבטלנה קוזנצובה (3 בעולם) 6-4 4-6 6-3, ברבע הגמר ניצחה 0–6 6-3 את טאטינה גארבין מאיטליה. לאחר מכן, היא הודחה בחצי הגמר, לאחר שהפסידה לסרינה ויליאמס 7-6, 6-1.
באליפות צרפת הפתוחה (הרולאן גארוס), שנערכה במאי, לאחר ניצחונות בסיבובים הראשונים על קאיה קאנפי (אסטוניה), אדינה גלוביץ' (רומניה) וקטרינה סרבוטניק (סלובניה), הפסידה פאר בשמינית הגמר לסבטלנה קוזנצובה בתוצאה 4–6 3-6. ביוני, כהכנה לאליפות וימבלדון המשוחקת על מגרש דשא, היא השתתפה בטורניר איסטבורן. למרות יכולותיה החלשות יחסית על הדשא היא הגיעה לשלב רבע הגמר שבו הפסידה אמילי מאורסמו מצרפת (2 בטורניר). בטורניר וימבלדון עצמו הודחה בסיבוב השלישי אחרי הפסד למריון ברטולי 6-3, 6-2.
באוגוסט, באליפות ארצות הברית הפתוחה, ניצחה פאר בסיבוב הראשון את מיילן טו מארצות הברית 4–6, 6-7 (7) ובסיבוב השני את בתאני מאטק (123 בעולם) האמריקאית 2–6, 1-6. בסיבוב השלישי ניצחה את ניקול ואידיסובה (15 בעולם) 6-3 4-6 6-7 (5) בפעם השנייה מאז ניצחה אותה בגמר אליפות אוסטרליה הפתוחה לנערות. בשלב שמינית היא גברה על אגניישקה רדוונסקה מפולין (32 בעולם) 4-6 1-6 ועלתה בפעם השנייה בקריירה לשלב רבע גמר בטורניר גראנד-סלאם. ברבע הגמר, היא הפסידה לאנה צ'קבטדזה (6 בטורניר) בתוצאה 4–6 6-1.

2008

פאר העפילה לשלב חצי הגמר בטורניר גולד קואסט באוסטרליה. באליפות אוסטרליה היא הודחה על ידי ילנה דמנטייבה בסיבוב השלישי. בתחרות הזוגות, שבה שיתפה פעולה עם ויקטוריה אזרנקה מבלארוס, היא העפילה לראשונה לשלב הגמר בתחרות גראנד סלאם. בגמר הן הפסידו לאחיות קתרינה ואלונה בונדרנקו.
בפברואר, הפכה פאר לישראלית הראשונה שמשתתפת בטורניר בחצי האי ערב, כשהשתתפה בטורניר בדוחה, קטר. בסיבוב הראשון ניצחה פאר את אנדריה קלפץ' 4-6 3-6, ובסיבוב השני גברה על וירז'יני רזאנו 1-6, 6-7 (5). בסיבוב השלישי הפסידה לטניסאית מסין, נה לי, 6-1, 6-3. בהמשך החודש היא העפילה לשלב חצי-הגמר בטורניר ממפיס. במרץ היא העפילה לסיבוב השלישי באינדיאן וולס, ולשמינית הגמר במיאמי. פאר ירדה למקום ה-19 בעולם, אך שמרה על מקומה ברשימת 20 הטניסאיות הטובות בעולם, שבה היא נמצאה משנת 2006 ברציפות.
במאי וביוני נכנסה פאר למשבר מקצועי קשה. היא הפסידה 5 פעמים ברציפות, בהן שלוש פעמים לשחקניות המדורגות פחות מ-100 בעולם, דבר שלא קרה לה מזה כשלוש שנים. בטורניר הרולאן גארוס הפסידה בסיבוב הראשון לסמנתה סטוסור (150 בעולם), ובכך איבדה את מקומה ברשימת 20 הטובות בעולם (בה שהתה ברציפות מנובמבר 2006) והתדרדרה עד למקום ה-25. עוד לפני שהסתיים הטורניר היא הכריזה שהיא נפרדת ממאמניה גבריאל אורפי וקונצ'יטה מרטינס "מאחר ששיתוף הפעולה לא עמד בציפיות של שחר ולא הניב את התוצאות להן ציפתה", כדברי ההודעה ששוחררה לעיתונות.
לאחר תקופה ארוכה של הפסדים, חזרה פאר לנצח בטורניר וימבלדון היוקרתי, שבו שברה את הישג השיא שלה בטורניר והודחה רק בשלב שמינית הגמר (שוב על ידי ילנה דמנטייבה, כמו באליפות אוסטרליה בתחילת השנה), תוך שהיא מנצחת בסיבוב השלישי את דינארה סאפינה (9 בעולם) שהייתה מצויה באותה תקופה בתנופה. זה היה ניצחון ראשון של פאר מזה למעלה משנה על שחקנית טופ 10. התקווה שוימבלדון סימן את יציאתה מהמשבר נגוזה בסוף יולי, לאחר שהפסידה 1–6 6-1 בסיבוב הראשון של טורניר לוס אנג'לס, שוב לאוסטרלית סטוסור, שהדיחה אותה חודשיים קודם לכן בסיבוב הראשון ברולאן גארוס. באולימפיאדת בייג'ינג היא הפסידה בסיבוב השני לורה זבונרבה. בתחרות הזוגות, בה התחרתה עם ציפי אובזילר, הפסידו השתיים בסיבוב הראשון לצמד מארגנטינה ג'יזלה דולקו ובטינה חוזאמי. ההתדרדרות ביכולת שלה המשיכה גם לאחר האולימפיאדה, כאשר היא הפסידה בסיבוב הראשון של אליפות ארצות הברית הפתוחה לנה לי, הפסד שבעקבותיו התדרדרה למקום ה-35 בעולם. בהמשך העונה, בטורניר הגדול בטוקיו, שנערך באמצע ספטמבר, שוב הפסידה בסיבוב הראשון, הפעם לפלאביה פנטה. שני הטורנירים האחרונים שבהם השתתפה בעונה זו, בסיאול ובטוקיו, לא הביאו עימם בשורות טובות יותר עבורה. על אף שמדובר היה בטורנירים קטנים יותר (דרגה 4 ו-3 בהתאמה) פאר הודחה גם בהם בשלבים מוקדמים. בטורניר בטוקיו היא הפסידה לטניסאית סלובקית שדורגה במקום ה-178 בעולם, לאחר שלוש שנים (ממאי 2005) שבהן לא הפסידה לטניסאית שדירוגה כה נמוך. בתחילת אוקטובר היא חשפה את העובדה שסבלה מפציעה, דלקת ברגל ימין, שהחלה עוד באוגוסט באולימפיאדה. לפי הוראת רופאיה היא ביטלה את השתתפותה בשני הטורנירים האחרונים שבהם הייתה אמורה להשתתף, בלוקסמבורג ובלינץ, ולאחר מנוחה וטיפולים של כחודש, היא החלה בהכנות ל-2009 במחנה אימונים בדרום אפריקה עם מאמן חדש.
את השנה סיימה בזכייה נוספת באליפות ישראל ליחידות לאחר ניצחון על ציפי אובזילר במשחק הגמר בשובר שוויון מכריע 4–6, 6-1, 6-7(2).

2009

בטורנירי פתיחת השנה, באוקלנד שבניו זילנד ובהובארט שבאוסטרליה, עמדו הגרלות קשות בדרכה של פאר. בשניהם היא הודחה בשלבים מוקדמים על ידי ילנה דמנטייבה (4 בעולם) ופלאביה פנטה (13 בעולם). באליפות אוסטרליה הפתוחה, הגראנד סלאם הראשון בו לא הייתה מדורגת זה למעלה משנתיים, היא הודחה כבר בסיבוב הראשון לאחר הפסד בשתי מערכות לקרוליין ווזניאקי (12 בעולם). בטורניר הזוגות, שבו שיתפה פעולה עם וזניאקי בניסיון להגן על הנקודות שצברה מהעפלתה ההיסטורית לגמר שנה קודם לכן, לא שפר מזלה, והן הפסידו גם כן בסיבוב הראשון. בעקבות הפסדיה אלה המשיכה בהתדרדרותה בדירוג היחידות העולמי, אל המקום ה-48.
בתחילת פברואר פתחה פאר את טורניר גביע הפדרציה בחארקוב, אוקראינה נגד המדינה המארחת בהצלחה כשניצחה את קתרינה בונדרנקו (50 בעולם) בשלוש מערכות לאחר שאובזילר הפסידה בשתי מערכות ליריבתה. יום למחרת היא המשיכה לנצח בצורה משכנעת והפעם את האחות הבכירה אלונה בונדרנקו (31 בעולם) בשלוש מערכות לאחר פיגור משמעותי של 0–4 במערכה השלישית והקובעת. במשחק הזוגות הפסידו פאר ואובזילר בשתי מערכות לאחיות בונדרנקו ובכך הפסידו בטורניר כולו.
בהמשך החודש בטורניר פטאיה שבתאילנד, ניצחה פאר בשלושה משחקים (5 משחקים רצופים) והגיעה לשלב חצי הגמר. בשלב זה היא הפסידה לורה זבונרבה (ראשונה בטורניר וחמישית בעולם).
פאר הייתה אמורה להשתתף בסוף פברואר בטורניר דובאי, אך ברגע האחרון, לאחר שכבר נכללה בהגרלה שפורסמה יומיים קודם לפתיחת הטורניר, היא לא קיבלה אשרת כניסה למדינה המארחת. הנהלת סבב ה-WTA גיבתה את פאר והביעה כעס ואכזבה על הצעד הלא-ספורטיבי שנקטו המארחים, הטורניר לא בוטל אך נשקלים הצעדים לגבי ההמשך שלו בעתיד. הנושא עורר הד ציבורי עולמי, שגרר החלטה של ערוץ הטניס האמריקני שלא לשדר את הטורניר, החלטה של העיתון וול סטריט ז'ורנל שלא לשמש ספונסר בתחרות, כמו גם את פרישתו מהטורניר של זוכה 2008 בדובאי, הטניסאי אנדי רודיק, המדורג 6 בעולם. בעקבות הלחץ הציבורי בעולם, אישרו המארחים את כניסתו של טניסאי ישראלי אחר לטורניר, אנדי רם, וכן נקנסו על ידי ה-WTA ב-300 אלף דולר, מתוכם 44 אלף לפאר כפיצוי.
במרץ העפילה פאר בטורניר אינדיאן וולס (טורניר מהקטגוריה העליונה) לשמינית הגמר ביחידות, לאחר שניצחה בסיבוב השני את מריון ברטולי (12 בעולם), ניצחון ראשון על מדורגת כה בכירה מהניצחון על דינארה סאפינה בווימבלדון 2008, תשעה חודשים קודם לכן, ובסיבוב השלישי את אנה צ'קבטדזה (24 בעולם). בשלב שמינית הגמר היא הפסידה לוויקטוריה אזרנקה (11 בעולם). במקביל בטורניר לזוגות, היא העפילה עם שותפתה ג'יסלה דולקו לגמר הטורניר שם הפסידו השתים לאזרנקה וזבונרבה. בהמשך החודש היא הפסידה כבר בסיבוב השני בטורניר מיאמי, לוונוס ויליאמס. בעקבות ההפסד יצאה פאר מרשימת 50 הטניסאיות הטובות בעולם, לראשונה משנת 2005.
באפריל העפילה פאר, לאחר שלושה ניצחונות בסיבובים הראשונים, לחצי גמר טורניר אסטוריל בפורטוגל. היא פרשה בתחילת משחק חצי הגמר בשל כאבים עזים ברגלה. מספר ימים מאוחר יותר פרשה שוב ממשחק בסיבוב הראשון בטורניר מדריד הגדול. היו אלה שתי הפרישות הראשונות של פאר באמצע משחק מתחילת הקריירה שלה. בדיקה רפואית העלתה שהיא סובלת משבר מאמץ, ועליה לשבות מפעילות למשך מספר שבועות. בשל הפציעה היא נאלצה לבטל את השתתפותה ברולאן גארוס ובכך נקטע רצף הופעותיה, משנת 2005, בטורנירי גראנד סלאם.
בסוף יוני, לאחר היעדרות עקב הפציעה, חזרה פאר ישירות לטורניר וימבלדון. היא ניצחה בסיבוב הראשון את האיטלקיה קמרין מריה הלנה (92 בעולם)(ניצחון ראשון בטורניר גראנד סלאם לאחר שנה). בסיבוב השני היא הפסידה לנדיה פטרובה מרוסיה (10 בעולם).
בהמשך העונה, בטורניר טורונטו שנערך באוגוסט ניצחה פאר בסיבוב הראשון את מוניקה ניקולסקו מרומניה, בסיבוב השני היא ניצחה את פרנצ'סקה סקיאבונה מאיטליה ובסיבוב השלישי הפסידה לדמנטייבה (4 בעולם) שזכתה בטורניר.
באליפות ארצות הברית הפתוחה שנערכה בספטמבר ניצחה פאר בסיבוב הראשון את אגנש סאבאי מהונגריה (32 בעולם) לאחר מכן בסיבוב השני היא ניצחה את קרלה סוארס נבארו מספרד ובסיבוב השלישי היא הפסידה לקוזניצובה (6 בעולם). שני ניצחונות אלו באליפות ארצות הברית היו הראשונים לאחר שנה שבה לא ניצחה בטורנירי גראנד סלאם.
בהמשך החודש זכתה פאר בטורניר גואנגג'ואו בסין, לאחר שניצחה בגמר את אלברטה בריאנטי מאיטליה (85 בעולם). זו הייתה הזכייה הראשונה של פאר בטורניר בסבב ה-WTA מאז זכייתה בגביע איסטנבול בשנת 2006. שבוע לאחר מכן, זכתה פאר בטורניר אליפות טשקנט הפתוחה לאחר שניצחה את אקול אמנמורדובה מאוזבקיסטן (113 בעולם), בשתי מערכות ובכך רשמה הישג שיא של 10 ניצחונות רצופים ו-20 מערכות רצופות.
באוקטובר זכתה פאר בשני משחקים נוספים, בשלב המוקדמות של אליפות סין הפתוחה בבייג'ינג ובכך השלימה הישג שיא של 12 ניצחונות ללא הפסד, אך בסיבוב הראשון היא הפסידה ליקטרינה מקרובה מרוסיה בשתי מערכות, ושבוע לאחר מכן, בטורניר באוסקה, הודחה כבר בסיבוב הראשון על ידי סאניה מירזה מהודו. בטורניר לוקסמבורג שנערך לקראת סוף החודש היא העפילה לשלב חצי הגמר, לאחר שניצחה את דניאלה האנטוחובה בשלב רבע הגמר. בחצי הגמר היא הפסידה בשובר שוויון מכריע במערכה השלישית סבינה ליזיקי מגרמניה. בעקבות הישגיה היא העפילה לטורניר המאסטרס המשני, שנערך בחודש נובמבר באי באלי, שבו השיגה ניצחון אחד אך הפסידה למריון ברטולי ולא הצליחה להעפיל לחצי הגמר. את השנה היא סיימה בזכייה נוספת באליפות ישראל ליחידות לאחר ניצחון בגמר על יוליה גלושקו.

2010

פאר פתחה את השנה בטורניר באוקלנד, בו גילתה יכולת משחק טובה והודחה רק בשלב חצי הגמר על ידי יאנינה ויקמאייר שזכתה בטורניר. השתתפותה בטורניר לוותה גם הפעם בהפגנות אנטי-ישראליות, שגרמו לעצירת שניים מהמשחקים לזמן קצר, ולמעצר חלק מהמפגינים. שבוע לאחר מכן, העפילה פאר לגמר טורניר הובארט שבו הפסידה לאלונה בונדרנקו בשתי מערכות. באליפות אוסטרליה הפתוחה, הצליחה פאר להעפיל לסיבוב השלישי שבו הפסידה, כמו בשנה שעברה (בסיבוב הראשון), על ידי הדנית קרוליין ווזניאקי (4 בעולם). לאחר מכן, היא שיחקה בגביע הפדרציה בבית האירופי-אפריקאי וניצחה 2 משלושת משחקי היחידות שלה ו-2 משלושת משחקי הזוגות שלה. בסופו של דבר נבחרת הפדרציה של ישראל לא הצליחה להעפיל לשלב הבא ונישארה שנה נוספת בבית האירופי-אפריקאי.
בתחילת פברואר השתתפה פאר לראשונה בטורניר פריז והעפילה לשלב רבע הגמר, לאחר שני ניצחונות בשתי מערכות. בשלב זה היא הפסידה ללוציה שפרובה שהעפילה בהמשך עד לגמר. בהמשך החודש היא הייתה לשחקנית הישראלית הראשונה שהשתתפה בטורניר דובאי. זאת, שנה לאחר שמארגני הטורניר נמנעו מלתת לה ויזה. היא זכתה לאבטחה מוגברת של 16 שומרי ראש, בודדה מכל שאר השחקניות, וכל משחקיה שוחקו, מנימוקים ביטחוניים, לא על המגרש המרכזי. את הטורניר היא פתחה בניצחון ב-3 מערכות על ויקמאייר (15 בעולם). בסיום המשחק היא אמרה: "זה ניצחון מאוד מאוד חשוב בשבילי. הרגשתי גאווה גדולה מאוד לייצג את ישראל במדינה שלא ממש מכירה בנו. הניצחון גרם לי אושר עצום, אפילו בכיתי קצת משמחה. אני מקווה להמשיך לשחק טוב. אני מקבלת המון המון תמיכה מישראל וזה חשוב לי מאוד. היחס אלינו כאן מאוד חם ואנחנו מרגישים בטוחים מאוד". בסיבוב השני גברה על רזאנו. בשמינית הגמר היא גברה על קרוליין ווזניאקי, (3 בעולם), הישג שהשתווה לשני הניצחונות הגדולים ביותר בקריירה שלה על קוזנצובה שדורגה 3 בעולם בשנת 2007. היא לא נעצרה וניצחה גם ברבע הגמר (5–7, 0-3 נה לי פרשה, 10 בעולם) ובכך עלתה לשלב חצי הגמר בטורניר פרמייר בפעם השנייה בקריירה שלה. בשלב זה, היא הפסידה לוונוס ויליאמס (5 בעולם) שזכתה בטורניר. בעקבות הישגיה חזרה פאר לרשימת 20 הטניסאיות הטובות בעולם, לאחר שנעדרה מרשימה זו כמעט שנתיים.
במרץ בטורניר אינדיאן וולס העפילה פאר לשמינית הגמר, לאחר ניצחון על פלאביה פנטה (12 בעולם). בשלב זה היא הודחה על ידי ילנה יאנקוביץ (9 בעולם), שבסופו של דבר זכתה בטורניר. בהמשך החודש, עלתה פאר לסיבוב השלישי בטורניר מיאמי, לאחר ניצחון על אלה קודריאבצ'בה מרוסיה (78 בעולם). בסיבוב השלישי היא זכתה בהגרלה קשה והפסידה תוך 50 דקות לקים קלייסטרס (16 בעולם) שבסופו של דבר זכתה בטורניר.
פאר החלה את עונת החימר בטורניר שטוטגרט שבגרמניה לאחר הפסקה של חודש מתחרויות. בסיבוב הראשון היא ניצחה את פולונה הרצוג מסלובניה (מדורגת 52). בשמינית הגמר המשיכה וניצחה את אגניישקה רדוונסקה מפולין (8 בעולם) ובשלב רבע הגמר ניצחה את דינארה סאפינה (מדורגת 3) ועלתה בפעם השלישית לשלב חצי גמר בטורניר פרמייר. היה זה ניצחון רביעי על טניסאית טופ 5 וניצחון ראשון בהיסטוריה של טניסאית ישראלית על מדורגת 1 בעולם לשעבר. בשלב חצי הגמר היא הפסידה לז'וסטין הנין שבהמשך זכתה בטורניר. בנוסף, היא ושותפתה קארה בלאק מזימבאבווה לשלב חצי הגמר בטורניר הזוגות. יומיים לאחר מכן, היא התחרתה ברומא. בסיבוב הראשון היא ניצחה את קורינה דנטוני (184 בעולם) ובסיבוב השני את פולונה הרצוג מסלובניה 2–6, 5-7, 3-6, לאחר שחזרה מפיגור 2–6, 5-1 וכשנותרה נקודת משחק אחת לניצחונה של הרצוג - אחד הקאמבקים הבולטים בקריירה שלה. בשמינית הגמר היא הפסידה לוונוס ויליאמס (מדורגת 4 בעולם). בשבוע לאחר מכן, בטורניר החובה שבמדריד, היא ניצחה בסיבוב הראשון את סבטלנה קוזנצובה (5 בעולם). בסיבוב השני את אליסה קליבנובה (28 בעולם), בשמינית הגמר את ארנצ'ה פארה סנטונחה מספרד (65 בעולם), ברבע גמר את נה לי מסין (13 בעולם)והודחה בחצי הגמר על ידי ונוס ויליאמס. בנוסף, היא הגיעה לשלב חצי הגמר בטורניר הזוגות, ביחד עם פרנצ'סקה סקיאבונה. השתיים הפסידו בשלב זה לאחיות ויליאמס שזכו בטורניר. בסיום טורניר זה הפכה פאר לטניסאית הישראלית הראשונה שהרוויחה יותר מ-3 מיליון דולר.
באליפות צרפת הפתוחה (הרולאן גארוס), שנערכה בסוף מאי העפילה פאר לשמינית הגמר, לאחר שניצחה את לגוסטרה ויווס מספרד, את בטאני מאטק סאנדס מארצות הברית ואת מריון ברטולי מצרפת (14 בעולם). בשמינית הגמר נוצחה פאר על ידי סרינה ווליאמס (1 בעולם). בנוסף, היא הגיעה לשלב רבע הגמר בטורניר זוגות נשים, ביחד עם מוניקה ניקולסקו מרומניה. בסיום הטורניר העפילה פאר למקום ה-14 בעולם, דירוג שיא אישי עבורה ושיא ישראלי חדש, לטניסאית או לטניסאי.
כהכנה לאליפות וימבלדון המשוחקת על מגרש דשא, השתתפה פאר בטורניר איסטבורן ביוני והפסידה בסיבוב הראשון. היה זה הפסדה הראשון של פאר בטורניר כלשהו מאז פתיחת העונה. בווימבלדון, לאחר ניצחון בסיבוב הראשון על אנה איבנוביץ' (45 בעולם) היא נוצחה בסיבוב השני, על ידי אנג'ליק קרבר מגרמניה (54 בעולם).
ביולי סיים פבלו ג'אקופלי את תפקידו כמאמנה האישי בשל נסיבות אישיות, לאחר שנתיים של עבודה. שבוע לאחר מכן, ניצחה פאר בטורניר סטנפורד בסיבוב הראשון את דניאלה האנטוחובה מסלובקיה (25 בעולם), והפסידה לאחר מכן למריה קירילנקו. שבוע לאחר מכן, בטורניר סן-דייגו היא ניצחה בשני משחקים ונוצחה בשלב רבע הגמר על ידי אגניישקה רדוונסקה (10 בעולם). שבוע לאחר מכן, בטורניר סינסינטי היא ניצחה בשני משחקים והפסידה בשמינית הגמר. בטורניר מונטריאול, האחרון לפני אליפות ארצות הברית הפתוחה, היא הפסידה בסיבוב הראשון בידי קאיה קאנפי (34 בעולם), בטורניר הזוגות היא הגיעה לשלב חצי הגמר ביחד עם בת זוגה ניקולסקו.
באליפות ארצות הברית הפתוחה שנערכה בספטמבר ניצחה פאר את ילנה קוסטניץ טוסיץ מקרואטיה (871 בעולם), את פולין פריימייר מצרפת (105 בעולם) ואת פלאביה פנטה (21 בעולם). בשלב שמינית הגמר היא נוצחה על ידי ונוס ויליאמס. בטורניר הזוגות ביחד עם ניקולסקו הן ניצחו בשני משחקים אך הפסידו בשלב שמינית הגמר למדורגות ראשונות דולקו ופנטה. שבועיים לאחר מכן, בטורניר שנערך בטוקיו, לאחר ניצחון בסיבוב הראשון היא הפסידה בסיבוב שני לקאיה קאנפי (פעמיים בתוך חודש). בטורניר הזוגות היא הגיעה לשלב הגמר עם שותפתה פנג שוואי מסין, לאחר ניצחון בשלב רבע הגמר על דולקו ופנטה (מדורגות 1 בטורניר, 2 ו-3 בעולם בזוגות, בהתאמה) ועל ליזל הובר מארצות הברית (1 בעולם בזוגות) ויאן ז'נג מטייוואן בשלב חצי הגמר. בגמר הן הפסידו לאיווטה בנשובה וברברה זחלובה סטריקובה הצ'כיות. שבוע לאחר מכן, באליפות סין הפתוחה בטניס שנערכה בבייג'ינג פאר ניצחה טניסאית מקומית, את פטי שניידר (44 בעולם), את בויאנה יובאנובסקי מסרביה ואת טימאה בסינסקי משווייץ (47 בעולם). היא הפסידה בשלב חצי הגמר לקרוליין ווזניאקי, שבעקבות הישגיה בטורניר זה העפילה למקום הראשון בעולם. בעקבות ההצלחה בטורניר העפילה פאר למקום 13 בעולם, דירוג שיא בקריירה שלה ושל כל טניסאי ישראלי אחר. מספר ימים לאחר מכן היא העפילה לשלב חצי הגמר בטורניר אוסקה ביפן, טורניר מהקטגוריה הבינלאומית, לאחר שניצחה את איווטה בנשובה מצ'כיה. בשלב חצי הגמר היא נוצחה על ידי קימיקו דאטה קרום מיפן.
בעקבות דירוגה של שחר ובעקבות פציעת מספר טניסאיות לראשונה הגיעה (כמחליפה) לאליפות סבב ה-WTA שנערכה בסוף השנה בדוחה, בירת קטר, אך בסופו של דבר לא שותפה. בדצמבר 2010 זכתה פאר באליפות ישראל, לאחר שגברה בגמר על יוליה גלושקו 0-6, 6-4, 5-7.

2011

בתחילת ינואר עלתה פאר לדירוג שיא, 12 בעולם. בשני טורנירים באוסטרליה הודחה פאר בסיבוב השני, בידי לוציה שפרובה בטורניר בריסביין, ובידי ויקטוריה אזרנקה בטורניר סידני. באליפות אוסטרליה הפתוחה, היא העפילה כמו בשנה שעברה לסיבוב השלישי, שבו הודחה על ידי פלאביה פנטה. עם סיום האליפות העפילה פאר לדירוג שיא חדש, 11 בעולם. בטורניר דובאי היא העפילה עד לשלב רבע הגמר שבו הודחה על ידי קרוליין ווזניאקי. שבוע לאחר מכן, בטורניר דוחה היא ניצחה בסיבוב הראשון את סבטלנה קוזנצובה פינליסיטית הטורניר מדובאי (13 בעולם), ובסיבוב השני הפסידה למריון ברטולי (18 בעולם). בטורניר היוקרתי אינדיאן וולס (דרג 1) שנערך במרץ ניצחה פאר בסיבוב השלישי את אנסטסיה פבליוצ'נקובה (19 בעולם) ובשמינית הגמר את פרנצ'סקה סקיאבונה (5 בעולם). בשלב רבע הגמר היא הפסידה ליאנינה ויקמאייר (25 בעולם). בזכות הצלחתה בטורניר זה היא חזרה לדירוג השיא שלה, מקום 11 בעולם. בטורניר היוקרתי במיאמי שנערך במרץ, היא הפסידה בסיבוב השני לאנבל מדינה-גאריגס בשתי מערכות. באותו חודש היא פיטרה את מאמנה קרייג קרדון. בטורניר צ'רלטון שנערך בחודש אפריל היא הפסידה בשמינית הגמר, ליוליה גורגס מגרמניה 2–6, 6-3. בטורניר מדריד, שנערך בתחילת מאי ושבו העפילה בשנה שעברה לחצי הגמר, היא הפסידה לאליסה קלייבאנובה מרוסיה 3–6, 6-2 (25 בעולם) כבר בסיבוב הראשון. שבוע לאחר מכן, בטורניר רומא היא ניצחה בסיבוב השני את קלייבאנובה 3–6, 5-7 ובשלב שמינית הגמר הפסידה למריה שראפובה (8 בעולם) 2-6, 2-6 שבסופו של דבר זכתה בטורניר. שבוע לאחר מכן בטורניר בריסל היא הפסידה בסיבוב הראשון לקייסי דלאקווה מאוסטרליה (429 בעולם). בהמשך החודש הודחה בסיבוב הראשון של אליפות צרפת הפתוחה, לאחר שהפסידה למריה חוסה מרטינס סאנצ'ס מספרד (87 בעולם) 7-6, 6-1. ביוני, בטורניר איסטבורן שנערך על מגרשי דשא היא הפסידה שוב לסאנצ'ס בסיבוב הראשון בשתי מערכות 5–7, 6-3, ובכך נחלה הפסד רביעי ברציפות. בעקבות רצף ההפסדים יצאה פאר, לראשונה מזה תקופה ארוכה, מרשימת 20 הטניסאיות הטובות בעולם. שבוע לאחר מכן, באליפות וימבלדון היא הפסידה בסיבוב ראשון לקסניה פרבאק מרוסיה (89 בעולם). בטורניר זוגות נשים, יחד עם קרה בלק הן הגיעו לשמינית הגמר ובטורניר זוגות מעורבים, יחד עם יוני ארליך הם הגיעו לשלב רבע הגמר.
בטורניר שנערך בוושינגטון ביולי הצליחה פאר לנצח 4 משחקים והגיעה לשלב הגמר בו הפסידה לנדיה פטרובה (32 בעולם). בטורניר טורונטו שנערך באוגוסט הודחה פאר בסיבוב הראשון, לאחר שהפסידה לאלכסנדרה ווזניאק מקנדה 1–6, 6-0. שבוע לאחר מכן, בטורניר שנערך בדאלאס, היא הפסידה בשלב שמינית הגמר ליוהנה לארסון משוודיה (64 בעולם) 6-4, 6-2. באליפות ארצות הברית הפתוחה הודחה פאר בסיבוב השני, אחרי שהפסידה לסלואן סטיבנס מארצות הברית בשתי מערכות. בספטמבר הודחה בסיבוב השני של טורניר טוקיו, לאחר שהפסידה לקלרה זקופאלובה מצ'כיה בשתי מערכות. בטורניר בייג'ינג הודחה פאר בסיבוב הראשון, לאחר שהפסידה למריה חוסה מרטינס סאנצ'ס מספרד בשתי מערכות. לקראת סוף העונה היא נפצעה וסיימה את העונה במקום 37. בדצמבר העפילה פאר עד למשחק הגמר של אליפות ישראל בו הפסידה ליוליה גלושקו בתוצאה 3–6, 6-4.

גביע הפדרציה

בתחילת פברואר השתתפה פאר במשחקי בית אירופה/אפריקה 1 של גביע הפדרציה באילת (2011). פאר ניצחה בשלושה מבין ארבעת משחקי היחידות ושניים מבין שלושה משחקי הזוגות (עם יוליה גלושקו) אך לא הצליחה להוביל את ישראל להעפלה למשחקי הפלייאוף על העלייה לבית העולמי, בעיקר בגלל הפסדה לאגניישקה רדוונסקה מפולין (10 בעולם).

2012

בטורניר הראשון שלה לשנת 2012, הפסידה פאר באליפות בריזביין, אוסטרליה כבר בסיבוב הראשון למדורגת שנייה בתחרות (10 בעולם), אנדריאה פטקוביץ' מגרמניה 6-7, 6-1, 3-6. שבוע לאחר מכן, באליפות הובארט, אוסטרליה היא הגיעה לשלב חצי הגמר שבו הפסידה לינינה ויקמאייר מבלגיה (29 בעולם) 6-7, 3-6. שבוע לאחר מכן, באליפות אוסטרליה הפתוחה היא הגיעה לסיבוב השני שבו הפסידה לסבינה ליזיקי מגרמניה (15 בעולם) 1-6, 2-6.
בחודש פברואר השתתפה בטורניר דוחה שם הגיעה עד לשלב שמינית הגמר שבו הפסידה לכריסטינה מקהייל (38 בעולם). בסיבוב השני רשמה ניצחה יוקרתי על ילנה יאנקוביץ' (13 בעולם) 6-4, 3-6, 4-6. שבוע לאחר מכן השתתפה בטורניר דובאי בפעם השלישית בקריירה, אבל לא הצליחה לשחזר את ההישג מאשתקד (רבע הגמר), כשהפסידה בסיבוב השני לאגניישקה רדוונסקה (6 בעולם) 7-5, 6-4.
בטורניר החובה האינדיאן וולס שנערך במרץ הפסידה פאר כבר בסיבוב הראשון ללוסיה טסורנקו מאוקראינה (115 בעולם).
בעקבות ההפסד יצאה פאר מרשימת 50 הטניסאיות הטובות בעולם, לראשונה מאז ספטמבר 2009.
בטורניר היוקרתי במיאמי שנערך במרץ, היא הפסידה בסיבוב השני למריה שראפובה (2 בעולם) 4-6, 6-3, 6-3.
פאר החלה את עונת החימר בטורניר ברצלונה, והפסידה כבר בסיבוב הראשון לפטרה צ'טקובסקה מצ'כיה (28 בעולם).
עונת החימר המשיכה לא להאיר פנים לפאר, והיא לא הצליחה להגיע אל מעבר לסיבוב השני (סיבוב שני בפס וראשון בבודפשט).
בחודש מאי השתתפה בטורניר החובה שבמדריד שנערך לראשונה על חימר כחול. היא ניצחה בסיבוב הראשון את פולונה הרצוג מסלובניה (37 בעולם), אך הפסידה בסיבוב השני לורוורה לפצ'נקו מארצות הברית (77 בעולם).
בשבוע שלאחר מכן, השתתפה בטורניר היוקרתי ברומא (פריימר 5). בסיבוב הראשון 'נהנתה' מפרישה של שוואי פנג (23 בעולם) במצב של 6:7(4), 6:4, 1:3 לזכותה. בסיבוב השני הפסידה לוויקטוריה אזרנקה (1 בעולם).
היא השתתפה בטורניר שטרסבורג, האחרון לפני אליפות צרפת הפתוחה, שם ניצחה בסיבוב הראשון את אלכסנדרה ווזניאק מקנדה (57 בעולם), אבל הפסידה בסיבוב השני לאליז קורנה מצרפת (83 בעולם).
באליפות צרפת הפתוחה (הרולאן גארוס), שנערכה בסוף מאי העפילה לסיבוב השני אחרי שניצחה 2–6, 2-6 את סטפאני דובואה מקנדה (97 בעולם). בסיבוב השני הפסידה באותה התוצאה לאנה איבנוביץ' (14 בעולם). בתחילת חודש יוני החליטה פאר להיפרד ממאמנה הרולד סולומון, ולמנות במקומו את גונטר ברזניק מאוסטריה.
בווימבלדון הודחה פאר בסיבוב הראשון אחרי שהפסיד ליוליה גורגס בשתי מערכות.
באולימפיאדת לונדון היא הפסידה בסיבוב הראשון למריה שראפובה בשתי מערכות.
בספטמבר 2012 הודיעה פאר שלא תמשיך לשחק בתחרויות בשנת 2012 עקב פציעה ברגלה השמאלית. ברשימת דירוג הטניסאיות הטובות בעולם שפורסמה בספטמבר 2012, דורגה פאר במקום ה-74.
בדצמבר זכתה פאר בפעם השמינית באליפות ישראל לנשים, לאחר ניצחון במשחק הגמר על האלופה היוצאת יוליה גלושקו בתוצאה של 3–6, 7-5, 1-6.

גביע הפדרציה

בתחילת פברואר השתתפה פאר במשחקי בית אירופה/אפריקה 1 של גביע הפדרציה באילת. פאר ניצחה משחק אחד מבין שלושת משחקי היחידות שלה ובנוסף הפסידה במשחק הזוגות (עם יוליה גלושקו) מול פורטוגל, ולא הצליחה להוביל את ישראל להעפלה למשחקי הפלייאוף על העלייה לבית העולמי.

2013

בטורניר הראשון לשנת 2013 שנערך בשנג'ן סין, ב-30 בדצמבר, הפסידה פאר בסיבוב הראשון לאלינה סביטולינה מאוקראינה (131 בעולם) 6-1, 6-3. שבוע לאחר מכן, בטורניר שנערך בסידני היא הפסידה שוב בסיבוב הראשון לגרטה ארן מהונגריה (113 בעולם) 6-0, 6-4.
באליפות אוסטרליה הפתוחה שנערכה בינואר אותה שנה ניצחה פאר בסיבוב הראשון את אלכסנדרה פנובה מרוסיה (93 בעולם) 6-4, 1-6, 6-3 והפסידה בסיבוב השני לקימיקו דטה-קרום מיפן (100 בעולם) 6-2, 7-5. שבועיים לאחר מכן, בטורניר פאטאיה, תאילנד היא שוב הפסידה בסיבוב הראשון, לנינה ברצ'יקובה מרוסיה (130 בעולם) 6-3, 6-3.
שלושה שבועות לאחר מכן, בטורניר ממפיס ארצות הברית שנערך בפברואר אותה שנה, היא הפסידה שוב בסיבוב הראשון, הפעם לקירסטן פליפקנס מבלגיה (34 בעולם) 6-2, 6-2. סדרת ההפסדים נמשכה והיא הפסידה בטורניר בפלוריאנופוליס ברזיל בסיבוב הראשון לטרזה מרדזה מקרואטיה (166 בעולם) 6-0, 6-3.
שבועיים לאחר מכן, בתחילת מרץ, בטורניר אינדיאן וולס היא ניצחה בסיבוב הראשון את מרינה אירקוביץ' מניו זילנד (63 בעולם) 6-3, 6-4 והפסידה בסיבוב השני לקלרה זקופלובה (22 בעולם) 6-7(7), 6-2, 6-3. שבועיים לאחר מכן, בטורניר מימאי היא ניצחה בשני הסיבובים הראשונים של המוקדמות, את אולגה פוצ'קובה מרוסיה (77 בעולם) 6-2, 3-6, 6-4 ואת טטיאנה מריה מגרמניה (106 בעולם) 6-4, 6-0. בסיבוב הראשון היא הפסידה ליוג'ני בוצ'רד מקנדה (123 בעולם) 4-6, 6-1, 6-4.
באפריל אותה שנה בטורניר קטוביץ פולין, ניצחה פאר שני משחקים בשלב המוקדמות, אך הפסידה בסיבוב השלישי. למזלה אחת השחקניות פרשה והיא המשיכה בטורניר שבו ניצחה בשני משחקים, את סבטלנה פירונקובה מבולגריה (53 בעולם) 5-7, 7-6(4), 7-6(4) ואת ג'יל קרייבס מארצות הברית (בעולם) 6-1, 6-3 אך הפסידה בשלב רבע הגמר לאלכסנדרה קדנטו מרומניה (117 בעולם) 5-7, 6-3, 6-3. שבועיים לאחר מכן בטורניר שטוטגרט גרמניה היא ניצחה בשני משחקים בשלב המוקדמות אך הפסידה במשחק השלישי.
באליפות צרפת הפתוחה שנערכה בסוף מאי הפסידה פאר בסיבוב הראשון לאגניישקה רדוונסקה (4 בעולם) 6-1 6-1.
בטורניר איסטבורן, אנגליה שנערך באמצע יוני, הפסידה פאר בסיבוב הראשון לאולגה פוצ'קובה מרוסיה (87 בעולם) 6-3 6-2. שבוע לאחר מכן, באליפות וימבלדון שנערכה בסוף יוני, לראשונה משנת 2005 היא נאלצה להשתתף בשלב המוקדמות שבו ניצחה בשני משחקיה הראשונים אך במשחק העלייה (סיבוב שלישי של המוקדמות) הפסידה למישל לרצ'ר דה בריטו מפורטוגל (131 בעולם) 6-3 6-0.
בתחילת יולי, בטורניר בודפשט הגיעה פאר לשלב רבע הגמר לאחר שני ניצחונות. ברבע הגמר היא הפסידה לאלכסנדרה קאדנטו (80 בעולם) 6-0 7-5. שבוע לאחר מכן, בטורניר שנערך בבאד גאסטיין, אוסטריה היא הפסידה בסיבוב הראשון לאניקה בק מגרמניה (50 בעולם) 7-5 6-3. בסוף חודש יולי היא הצליחה להגיע למשחק הגמר בטורניר בבאקו, אזרבייג'ן לאחר שנתיים שבהן לא הצליחה להגיע למשחק גמר. במשחק עצמו היא הפסידה לאלינה סביטולינה מאוקראינה (71 בעולם) 6-4, 6-4. שבוע לאחר מכן, בטורניר סוג'ואו שבסין היא הגיעה שוב למשחק הגמר לאחר ניצחון בשלב חצי הגמר על המדורגת ראשונה בטורניר, טימאה באבוש מהונגריה (96 בעולם) 1-6, 3-6. במשחק הגמר גברה פאר על יריבתה, סאסאי ז'נג מסין 2–6, 6-2, 3-6, וזכתה בטורניר בסבב ה-WTA לראשונה מזה ארבע שנים. בעקבות זכייה זו היא עלתה בדירוג העולמי עד למקום 83 בעולם.
באליפות ארצות הברית שיחקה פאר בשלב המוקדמות והפסידה לראשונה בקריירה שלה בסיבוב הראשון לקסניה פרבאק מרוסיה (156 בעולם, 37 בשיאה) 6-4, 7-6 (3).
בטורניר נינגבו בסין שנערך בספטמבר. ניצחה פאר בסיבוב הראשון 5–7 6-1 את שרון פישמן הקנדית. במהלך המשחק חשה פאר כאב ברגלה, ולמחרת הודיעה על פרישה מהטורניר עקב קרע חלקי ברצועה הפציה פלנטרית. שבוע לאחר מכן אחרי הפסד במוקדמות ביגינג הודיעה פאר על פרישה עד סוף העונה, עקב הפציעה ברגלה.

לאחר הפרישה ממשחק מקצועי

שחר פאר הפסיקה להתחרות ב-29 בפברואר 2016 וכעבור שנה, הוצאה מדירוג ה-WTA. ב-28 בפברואר 2017, שנה אחרי הפסקת התחרויות, הודיעה פאר באופן רשמי על פרישתה מעולם הטניס. זאת בעקבות פציעה ממושכת שהובילה להידרדרותה והוצאתה מהדירוג העולמי.
ב-2018 נישאה פאר לד"ר אילון רם. לזוג, בן.